SATกำไรพุ่ง100% รถคันแรกหนุนโต
ชิ้นส่วนรถยนต์เช่าซื้อปี 2555 กำไรกระฉูดรับนโยบายรถยนต์คันแรก SAT กำไรโต 100%
28 ก.พ. 2556

ชิ้นส่วนรถยนต์เช่าซื้อปี 2555 กำไรกระฉูดรับนโยบายรถยนต์คันแรก SAT กำไรโต 100%
น.ส.นภัสร กิตะพาณิชย์ รองกรรมการผู้อำนวยการ สายบัญชีและการเงิน บริษัท สมบูรณ์ แอ๊ดวานซ์ เทคโนโลยี (SAT) เปิดเผยว่า ผลดำเนินงานของบริษัทและบริษัทย่อยในปี 2555 มีกำไรสุทธิ 815.76 ล้านบาท มีกำไรสุทธิต่อหุ้น 2.40 บาท เพิ่มขึ้น 99.86% จากงวดเดียวกันของปีก่อนที่มีกำไรสุทธิ 408.16 ล้านบาท มีกำไรสุทธิต่อหุ้น 1.20 บาท
อย่างไรก็ตาม กำไรที่เติบโตขึ้นมากเป็นผลมาจากรายได้การขายชิ้นส่วนรถยนต์ของกลุ่มเติบโตขึ้น โดยบริษัทมีรายได้จากการขายทั้งสิ้น 9,410 ล้านบาท เพิ่มขึ้น 47% จากปีก่อนหน้า ซึ่งส่วนหนึ่งเป็นผลมาจากนโยบายรถยนต์คันแรกของรัฐบาล และขณะเดียวกันอุตสาหกรรมรถยนต์ได้ฟื้นตัวอย่างชัดเจนจากปีก่อนหน้า ซึ่งเห็นได้จากยอดผลิตรถยนต์ของทั้งอุตสาหกรรมอยู่ที่ 9.95 แสนคัน เพิ่มขึ้น 68% จากปีก่อน
ทั้งนี้ ผลดำเนินงานที่เติบโตขึ้นส่งผลให้คณะกรรมการบริษัทมีมติให้จ่ายปันผลเป็นหุ้นให้กับผู้ถือหุ้นในสัดส่วน 4 หุ้นเดิมต่อ 1 หุ้นปันผล หรือคือเป็นเงินปันผลหุ้นละ 0.25 บาท และจ่ายปันผลเป็นเงินสดอีกหุ้นละ 0.42 บาท เท่ากับว่าบริษัทจ่ายปันผลให้ผู้ถือหุ้นรวมหุ้นละ 0.67 บาท
“บริษัทได้เพิ่มทุนจดทะเบียนเพื่อรองรับจำนวน 84.98 ล้านหุ้น และได้ออกหุ้นในโครงการอีสปให้ผู้บริหารและพนักงานจำนวน 1.76 ล้านหุ้น” น.ส.นภัสร กล่าว
อย่างไรก็ตาม บริษัทจะจัดประชุมสามัญผู้ถือหุ้นในวันที่ 19 เม.ย. เพื่อขออนุมัติจ่ายปันผล และจะขึ้นเครื่องหมาย XD ในวันที่ 29 เม.ย. 2556 และจะจ่ายเงินให้กับผู้ถือหุ้นในวันที่ 15 พ.ค. 
ด้านราคาหุ้น SAT ปิด 40 บาท ลดลง 2.75 บาท
น.ส.ปฐมา พรประภา กรรมการผู้จัดการ บริษัท ฐิติกร (TK) ซึ่งดำเนินธุรกิจเช่าซื้อรถจักรยานยนต์ เปิดเผยว่า บริษัทและบริษัทย่อยมีกำไรสุทธิ 712.11 ล้านบาท มีกำไรสุทธิต่อหุ้น 1.42 บาท เพิ่มขึ้น 13.98% จากปีก่อนที่มีกำไรสุทธิ 624.73 ล้านบาท
บริษัท ตะวันออกพาณิชย์ลีสซิ่ง (ECL) มีกำไรสุทธิ 37.39 ล้านบาท เพิ่มขึ้น 73.34% จากปีก่อน และจ่ายปันผลหุ้นละ 0.04 บาท